Engelse blits loop Protea-stryde mis | Netwerk24
Engelse blits loop Protea-stryde mis
07 Januarie 2020 14:32
Die jong Engelse snelbouler Pat Brown verlede jaar in Nieu-Seeland in aksie. Foto: Getty Images
Die jong Engelse snelbouler Pat Brown, wat Dale Steyn eers as huursoldaat by die Melbourne Stars sou vervang en dan volgende maand vir Engeland witbalkrieket teen die Proteas sou speel, is op die kantlyn gedwing deur ’n besering.
Brown het tydens sy voorbereiding vir die Big Bash-liga in Australië ’n stresfraktuur in sy lae rug opgedoen en sal die res van die Engelse winter rehabilitasie ondergaan.
Die 21-jarige Brown het in November sy T20-debuut teen Nieu-Seeland gemaak en sou eersdaags teen Suid-Afrika nóg ’n kans kry om ’n plek in Engeland se groep vir vanjaar se T20-Wêreldtoernooi oop te speel.
Die Engelse bestuur sal later ’n plaasvervanger vir hom aanwys.
Brown sal nou ook nie vir Stars kan diens doen in die tweede helfte van dié T20-liga in Australië nie. Hy sou die Protea-snelbouler Steyn, wat net vir die eerste helfte van die kompetisie beskikbaar was, vervang het. – TeamTalk
Meer oor: Beseer | Melbourne Stars | T20 | Engeland
Proteas op pad na Amerika?
AB, Kohli krieket se grootste sterre